cyanic-selkie/wikianc huggingface dataset:
מבצע נחשון
הגזרה המערבית
למבצע בגזרה המערבית קדם פיצוץ אגף במפקדת חסן סלאמה על ידי כוח של חטיבת גבעתי, בלילה שבין 4 ל-5 באפריל 1948. אמנם חסן סלאמה, מפקד החטיבה המערבית של צבא הג'יהאד הקדוש, הכוח הערבי העיקרי בגזרה, נעדר בעת הפיצוץ, אך בכל זאת נהרגו בפיצוץ כמה עשרות מלוחמיו. הכוח המערבי יצא מחולדה, חסם את כבישי הגישה וחסם דרכים צדדיות, המובילות לנתיב השיירה המיועדת לירושלים. באותו זמן חלק מהכוח יצא לתקוף את חולדה הערבית, את הכפר סיידון ואת דיר מוחיסין. בחצות הלילה שבין 5 ל-6 באפריל, נעה מחולדה שיירת נחשון הראשונה בת 62 כלי רכב וחולדה הערבית נכבשה ללא התנגדות. הכוח כבש את סיידון, את דיר מוחיסין ואת שייח' מוסא, גבעה בקרבת דיר מוחיסין. הערבים פתחו בהתקפות נגד על דיר מוחיסין ב-6 וב-7 באפריל, ואלה נהדפו בקושי רב, תוך סיוע של כוח מגדוד העתודה. בשלב זה הבריטים תבעו מן 'ההגנה' לפנות את הכפר, הניצב על ציר התפנותם מן הארץ. 'בתמורה', הבטיחו להחזירו ל'הגנה' לאחר שיתפנו (ועמדו בהבטחה). כיוון שכך, 'ההגנה', שסבלה ארבעה הרוגים ו-14 פצועים, פינתה את הכפר לקראת חצות 7 באפריל, והבריטים נכנסו לכפר למחרת. מכאן ואילך, האזור המערבי היה שקט יחסית עד גמר המבצע, וכוחות 'ההגנה' בגזרה הסתפקו בעיקר בביצוע מספר פשיטות על יעדים ערביים. כיוון שאזור המחנה הצבאי הבריטי בוואדי צראר (נחל שורק) נותר מוקד של אי שקט מצד הערבים, הוחלט באמצע החודש להשתלט גם עליו. פלוגה שנשלחה לבצע את המשימה מצאה את המחנה ריק. ב-15 באפריל נערך ניסיון לכבוש את סג'ד וקזאזה (דרומית מערבית לטל שחר). בשל טעות בניווט והתנהלות איטית של הכוח, בגודל שלוש פלוגות, עלה אור היום עוד בטרם החלה ההתקפה, ומפקד הכוח, אלדד אוארבך, החליט לסגת מבלי לבצע את המשימה.
הגזרה המזרחית
בגזרה זו גילו הכוחות הערביים התנגדות חזקה בהרבה. מוקד הקרבות היה הקסטל. המקום, החולש על חלקה האחרון של הדרך לירושלים, נכבש על ידי הפלמ"ח בליל 2 ו-3 באפריל, עוד בטרם החל המבצע. לאחר הכיבוש העביר הפלמ"ח את הקסטל לחטיבת 'עציוני'. בימים הבאים עבר המקום מיד ליד בשמונת ימי קרב הקסטל, בהם נהרג מפקד החטיבה המזרחית של צבא הג'יהאד הקדוש, עבד אל-קדר אל-חוסייני. בסופו של קרב הקסטל, בו השתתפו מן הצד היהודי כוחות הפלמ"ח ו'עציוני', נותר ההר בידי כוחות 'ההגנה', אשר ספגו אבדות כבדות. כן הותקף משק ילדים מוצא על ידי ערבים מקאלוניה הסמוכה. ב-9 באפריל, בשולי הקרבות בגזרה המערבית, כבשו האצ"ל והלח"י את הכפר דיר יאסין, תוך הרג רב בתושביו. ב-11 באפריל כבש הפלמ"ח את קאלוניה, וכך אובטחה התנועה בחלקו האחרון של הכביש לירושלים.
כוחות הפלמ"ח הגיעו ללא אירועים מיוחדים לקריית ענבים בבוקר 6 באפריל. השיירה המשיכה, בעוד קרב הקסטל בעיצומו, והגיעה בשלום לירושלים.
תוצאות המבצע ואחרית דבר
מבצעים נוספים שמטרתם הייתה לפנות את הדרך לירושלים ולסביבתה בוצעו לפרקים במהלך השבועות הבאים. כך, כאמור, יצא מבצע הראל לדרך מיד עם סיומו של מבצע נחשון ומיד לאחריו (22 באפריל) החל מבצע יבוסי. במבצע אחרון זה, אשר נערך בעיקרו בירושלים עצמה, דוללה הגנת הדרך לירושלים, והיא נחסמה מחדש. במבצע מכבי, במאי, שוב ניסתה 'ההגנה' לפרוץ את הדרך לירושלים ולהסיר את המצור, לשווא.
לקחים
עם חשיבותן, מעברן של שלוש שיירות בלבד (ועוד שלוש עד 20 לחודש) לאחר מבצע חטיבתי, הוכיח את הצורך בארגון שיירות יסודי יותר ויעיל יותר. ואכן, במבצע 'הראל' ניכר שיפור בנושא זה.
מרטין קרגן
מרטין קרגן, באנגלית: Martin Cregan (1788 - 10 בדצמבר 1870) היה צייר דיוקנאות אירי.
ביוגרפיה
קרגן נולד בשנת 1788 במחוז מית'. הוא גדל אצל הורים מאמצים ואימץ את שמם, ומאוחר יותר שינה אותו לקרגן. בעודו ילד, הכירו בכישרון האמנותי שלו, ומימנו את השכלתו בבתי הספר של חברת דבלין, בתחילת המאה ה-19. בעודו בבית הספר, זכה קרגן במדליות ב-1806 וב-1807 עבור יצירותיו. בני הזוג סטיוארט המשיכו לממן את לימודיו בלונדון, שם היה קרגן תלמידו של מרטין ארצ'ר שי. הוא היה התלמיד הראשון והיחיד של שי.
קרגן התחתן עם ג'יין שוורצל בלונדון בשנת 1816. אביה היה הנרי שוורצל, ועבד בבית המלוכה הבריטי. לזוג נולדו 16 ילדים. ויליאם סטיוארט קרגן, בנם הרביעי של בני הזוג, הציג פעמיים באקדמיה המלכותית היביריאן בשנים 1860 ו-1872.
קרגן מת בביתו ברחוב לנוקס ב-10 בדצמבר 1870. הוא נקבר בבית הקברות מאונט ג'רום.
לגלריה הלאומית של דבלין יש עותק שלו של דיוקנו של סר ג'ושוע ריינולדס. ב-1889 צויר דיוקן של קרגן לאחר מותו על ידי סר תומאס ג'ונס.
קריירה
מ-1812 עד 1821, בזמן שהתגורר בלונדון, הוא הציג מדי שנה באקדמיה המלכותית ובמוסד הבריטי. הוא חזר לאירלנד, ועבר לדבלין ב-1822, והתבסס כצייר פורטרטים. הסטודיו שלו היה בבית מגורים השייך לסטיוארט ברחוב ליינסטר 6. הוא היה חבר האקדמיה המלכותית היבריאן ( RHA ) מיום היווסדה. ב-1823, נבחר למזכיר הראשון של האקדמיה. ב-1826, בתערוכה הראשונה של האקדמיה, הוא הציג 26 ציורים. הוא המשיך להציג ב-RHA עד 1859.
באוקטובר 1832 נבחר קרגן לנשיא ה-RHA, לאחר התפטרותו של ויליאם קאמינג. הוא כיהן בתפקיד זה במשך 23 שנים. לקראת סוף כהונתו, קריגן ספג ביקורת על התערוכות הלא מוצלחות והחובות ההולכים וגדלים של ה-RHA וכן על מאמציו לבצע רפורמה בארגון.
קרגן תמך במזכיר האקדמיה וברפורמטור המוביל, מייקל אנג'לו הייז, שלא היה פופולרי בקרב החברים הוותיקים. בשנת 1856, מתיו קנדריק נבחר לנשיא ה-RHA, אך קרגן לא קיבל את הבחירות והחזיק בחשבונות, במסמכים ובמפתחות של האקדמיה. הוא הודה בתבוסה באוקטובר 1857, כאשר ג'ורג' פיטרי נבחר לנשיא. כאשר אומץ דו"ח מקלאוד הממשלתי וחוקה חדשה, קרגן והייז הוחזרו לתפקידם.
בשיא הקריירה שלו, קרגן נחשב לאחד מציירי הדיוקנאות הטובים ביותר בדבלין. הוא צייר דיוקנאות עבור אישים מפורסמים בחברה האירית. מאוחר יותר בחייו, הוא היה בתחרות מצד סטיבן קטרסון סמית, אך קרגן המשיך לצייר והשלים הזמנה ליצירת מזבח לפני שמת.
הבחירות לנשיאות ישראל (1993)
הבחירות השתים-עשרה לנשיאות ישראל נערכו במליאת הכנסת ב-24 במרץ 1993, ב' בניסן ה'תשנ"ג. הנשיא הנבחר היה מיועד להחליף את הנשיא המכהן חיים הרצוג, שהשלים שתי תקופות כהונה רצופות ולא יכול היה להתמודד על תקופת כהונה נוספת.
תוצאות הבחירות
לאחר סיבוב ההצבעה הראשון נתגלה למרבה המבוכה כי נרשמו 124 קולות בקלפי. יושב ראש הכנסת שבח וייס התנצל על הטעות, והורה על עריכת סיבוב הצבעה נוסף, בו ניצח ויצמן. בעקבות ניצחונו הושבע ויצמן לתפקיד ב-13 במאי באותה השנה.
כיכר לסטר
כיכר לסטר (באנגלית: Leicester Square) היא כיכר להולכי רגל בלבד, באזור וסט אנד שברובע וסטמינסטר של לונדון, אנגליה.
הכיכר נמצאת מערבה לדרך צ'רינג קרוס, צפונה לכיכר טרפלגר, מזרחה לכיכר פיקדילי. במרכז הכיכר פארק קטן, ובו פסל של ויליאם שייקספיר וסביבו דולפינים. בכל אחת מפינותיו של הפארק הקטן הוצב פסל. הפסלים הם של סר אייזק ניוטון, סר ג'ושואה ריינולדס, ג'ון האנטר וויליאם הוגארת. בהמשך הוצבו ברחבי הכיכר פסלי מתכת של צ'ארלי צ'פלין, ג'ין קלי מתוך "שיר אשיר בגשם", הארנב מבאגס באני, מיסטר בין, מרי פופינס, הארי פוטר ועוד.
כיכר לסטר היא המרכז הקולנועי של לונדון. בכיכר מספר רב של בתי קולנוע, בהם בית הקולנוע עם המסך הגדול בבריטניה, ובית הקולנוע עם מספר המושבים הרב ביותר. בכיכר נערכות כל הקרנות הבכורה בבריטניה. כמו כן יש בה מספר מועדוני לילה אופנתיים.
היסטוריה של הכיכר
הכיכר הוקמה על שדות שהיו שייכים לרוזן רוברט סידני, הרוזן השני מלסטר, שהיו ממוקמים מול אחוזתו של הרוזן. הרוזן רכש את האדמות שנקראו אז שדות מרטין הקדוש (St. Martin's Field) בשנת 1630, ובשנת 1635 בנה לעצמו בית אחוזה גדול שכונה אז בית לסטר (Leicester House) בחלקו הצפוני של הרחוב. הרוזן תחם את האזור בגדר ומנע בכך מתושבי המחוז הכנסייתי סנט מרטין ( St. Martin's Parish) להשתמש באזור. התושבים פנו למלך צ'ארלס הראשון אשר מינה שלושה מחברי מועצת המלך לנהל בוררות בין הרוזן לבין תושבי המחוז, בסיומה ציווה המלך על הרוזן להשאיר חלק משטחו כשטח פתוח לטובת כל תושבי המחוז.
בשנת 1670 הותוותה צורת הכיכר והחלו להיבנות סביבה בתים. האזור נחשב לאזור אופנתי במיוחד למגורים, ובאחד הבניינים אף התגורר יורש העצר, פרדריק, הנסיך מוויילס. החל מסוף המאה ה-18 פחתה הפופולריות של האזור והוא החל לשמש אזור בו התמקמו מוסדות בידוריים. בית לסטר הפך למוזיאון לטבע שכונה הולופוסיקון ב-1780, ונהרס בשנת 1791 או 1792.
בשנת 1848 הייתה הכיכר בסיס לסכסוך משפטי. בפסק דין טולק נגד מוקסהי נדונה השאלה האם מחויבים דיירים חדשים שמתגוררים בכיכר לציית להסכם שנעשה על ידי הבעלים הקודמים של מבני הכיכר שהסכים לא להקים בניינים נוספים בכיכר. על פי החוק שהיה קיים באותה עת, לא ניתן היה לחייב אדם בגין חוזה שעשה אדם אחר. הלורד צ'ארלס פיפס, הלורד הראשון של קוטנהאם, פסק שבעלים של נכסים מחויבים להתחיבויות של הבעלים הקודמים, משהם רוכשים את הנכס עם התחייבויות אלה. בשל פסיקה זו נותרה הכיכר בצורתה המקורית כפי שהייתה במאה ה-18. במאה ה-19 נפתחו בכיכר מספר מלונות, וכן תיאטראות ואתרי בידור. תיאטרון אלהמברה נבנה בכיכר בשנת 1854.
אליסון אירהטה
אליסון אירהטה (באנגלית: Allison Iraheta; נולדה ב-27 באפריל 1992) היא זמרת אמריקאית מלוס אנג'לס, קליפורניה, שהגיעה למקום הרביעי בעונה השמינית של "אמריקן איידול". אירהטה בלטה בתחרות במיוחד בשל גילה הצעיר בהשוואה לקולה הבוגר.
ביוגרפיה
אירהטה נולדה בגלנדייל, קליפורניה לזוג מהגרים מאל סלוודור. היא הצעירה מבין שלושה אחים. לפי הוריה, היא שרה מאז שהייתה פעוטה. ב-2001 החלה לקחת שיעורי פיתוח קול עם רפאל אנריקז בבית הספר למוזיקה ואמנות של לוס אנג'לס. לפני שהתפרסמה, אירהטה הייתה מופיעה באופן קבוע בסופר-מרקט הלטיני La Curaçao ("לה קורסאו") ובאירוע הצדקה השנתי של בית הספר למוזיקה ואמנות של לוס אנג'לס, Stars for the Arts ("כוכבים למען האמנויות"). אירהטה היא תלמידה בתיכון Los Angeles' Animo Ralph Bunche Charter High School.
קריירה
ב-2006, אירהטה זכתה בתוכנית המציאות Quinceañera של רשת טלמונדו, בה היא שרה באנגלית ובספרדית. אירהטה זכתה בפרס של $50,000 וחוזה הקלטות, על אף שרק הפרס הכספי ניתן לה.
"אמריקן איידול" (2009)
אירהטה נבחנה ל"אמריקן איידול" בסן פרנסיסקו ב-2009. היא שרה את "(You Make Me Feel Like (A Natural Woman" של אריתה פרנקלין ועברה לשלב האודישנים בהוליווד, שם ביצעה את "Because of You" של קלי קלארקסון והתקדמה לשלב ההצבעה (36 הטובים ביותר). במהלך הופעותיה בתוכנית אירהטה קיבלה מחמאות רבות על קולה והופעתה, במיוחד כאשר השופטת קארה דיוגווארדי אמרה: "את שרה כאילו שאת שרה כבר 400 שנה". ב-6 במאי 2009, אירהטה הודחה מהתחרות בהגיעה למקום הרביעי. סלאש, המדריך באותו שבוע, הצהיר שההדחה הייתה לא מוצדקת, וכך גם דיוגווארדי, שהצהירה על אכזבתה.
Just Like You
אירהטה התארחה בתוכניות אירוח רבות לאחר הדחתה מ"אמריקן איידול". ב-9 ביוני 2009, אושרו השמועות לפיהן אירהטה חתמה על חוזה הקלטות עם ג'ייב רקורדס ו19 אנטרטיינטמנט. בספטמבר 2009, לאחר שהופיעה בסיבוב ההופעות של "אמריקן איידול", החלה אירהטה לעבוד על אלבום הבכורה שלה יחד עם קווין רודולף, דייוויד הודג'ס ומקס מרטין.
להקת הליווי
דייוויד אימרמן - גיטרה, קולות פריסיליה פייר - בס, קולות זוקס - קלידים, קולות ולרי פרנקו - תופים, קולות
פסק דין
פסק-דין הוא טקסט בו כתובה הכרעתו של השופט (או השופטים) בסופו של משפט, בבית משפט או בבית דין, בסוגיה שהובאה למשפט לפניו. את פסק הדין ניתן לתת בקצרה וללא נימוקים, או כמסמך מפורט, המכיל את טענות הצדדים ואת שיקוליו של השופט בהגיעו להכרעתו. פסקי דין יכולים להוות תקדים בנסיבות מסוימות, ולכן יש חשיבות לפומביותם ולפרסומם. מכלול פסקי הדין נקרא פסיקה, והוא מפורסם במספר קבצים, על פי הערכאה והעניין, ועם התפתחות המחשוב גם במאגרי מידע משפטיים (תחילה על גבי CD-ROM ואחר כך באתרי אינטרנט).
במשפט פלילי מחולק פסק הדין להכרעת דין המתייחסת להרשעה או לזיכוי הנאשם, ולגזר דין בו נקבע עונשו של הנאשם אם אכן הורשע. אלו יכולים להינתן בשני מסמכים נפרדים, שלעיתים יכולים לחלוף חודשים בין פרסומם.
פסק דין ניתן לרוב לערעור היכול לתקוף את ההכרעות המשפטיות שעמדו בבסיסו. כן ניתן לבטל פסק דין אם ניתן בהיעדר צד אחד, וזאת על פי שיקול דעת בית המשפט, ועל פי הסיבות שהביאו להיעדרו של הצד מן הדיון מלכתחילה.
מבנה פסק הדין
פסק הדין יכול להיות מסמך ארוך ומנומק, המסכם את ההליך המשפטי, שהיה לעיתים ארוך למדי (שנים אחדות, במקרה הקיצוני), אך לרוב הוא מסמך קצר בן כעמוד. בחלק ניכר מן המקרים אין הנתבע מגיש כתב הגנה, ולכן מציין פסק הדין בפשטות כי הנתבע הוזמן כדין להגיש הגנתו, אך לא עשה כן, ולכן מוענקים לתובע הסעדים שביקש בכתב התביעה. במקרים אחרים מגיעים הצדדים להסכם פשרה המוגש לבית המשפט, ופסק הדין קובע רק כי בית המשפט מאמץ את הפשרה, ונותן לה תוקף של פסק דין. במקרים אחרים מבקשים הצדדים כי בית המשפט יכריע ביניהם על דרך הפשרה, כפי סמכותו על פי סעיף 79א (א) לחוק בתי המשפט, ובמקרה זה מוסמך לעיתים בית המשפט לפסוק את דינו מבלי לנמק, והוא אך מציין כי לאחר שמיעת נימוקי הצדדים הגיע למסקנה זו או אחרת. אלו הם רוב המקרים בהם ניתן פסק דין, ופסק דין ארוך ומנומק הוא החריג.
בדין שבו יושבים שופטים אחדים, אחד השופטים כותב את עיקר פסק הדין, והאחרים מצטרפים אליו, לעיתים תוך מתן תוספות משלהם. כאשר יש חילוקי דעות בין השופטים, כל שופט שיש לו דעה משלו כותב אותה בפסק הדין, וההכרעה היא על-פי דעת הרוב.
פסק דין בערכאה ראשונה עוסק גם במהימנותן של העדויות שהובאו בפני בית המשפט. ערכאת ערעור מקבלת בדרך כלל את קביעתה של הערכאה הראשונה בסוגיות אלה, מפני שהעדויות והראויות אינן מוצגות בפניה מחדש, ועיקר פסק הדין עוסק בניתוח משמעותן של העדויות והראיות, תוך קבלת קביעותיה של הערכאה הקודמת או דחייתן.
פסק דין יכלול את שמה של הערכאה בה ניתן, את מספר ההליך באותה ערכאה, את שמו של השופט שנתן את פסק הדין, את שמם ופרטיהם של הצדדים ובאי כוחם, את הכותרת "פסק דין", ואת התאריך בו ניתן פסק הדין ובו הודע, ואם הדבר היה בנוכחות הצדדים או בהיעדרם. אם פסק הדין נוגע למקרקעין על בית המשפט לציין תיאור מפורט של המקרקעין שבנדון, על מנת לאפשר את ביצועו של פסק הדין. בפסק דין הנוגע לשטר יכול פסק הדין להינתן רק לאחר שהוצג בפני בית המשפט מקורו של השטר, והטביע עליו את חותמתו.
פסיקתא
פסיקתא היא תקציר של פסק דין שכמוהו כפסק דין. כך, למשל, אם הכריע בית המשפט במחלוקת כספית מסובכת, ונתן פסק דין שאורכו עמודים רבים, ובסופו פסק סעד כספי לצד מסוים, לא יהיה זה יעיל להשתמש בכל פסק הדין לצרכים מעשיים כהוצאה לפועל. מכיוון שכך, נהוג ליתן פסיקתא, בה נקבע רק החיוב הכספי (או כל סעד אחר) מבלי להיכנס לנימוקי פסק הדין. פסיקתא זו כמוה כפסק דין, וניתן להשתמש בה לכל צורך בו משתמשים בפסק הדין המלא.
פסק דין חלקי
לעיתים יימצאו מקרים בהם יש להכריע בין רכיבים שונים של התובענה, וזאת מטעמי יעילות המשפט. כך, למשל, בתיק בו נתבעת חברת ביטוח על תאונת דרכים, יש לקבוע ראשית את חבותה של חברת הביטוח (האם היה האירוע תאונת דרכים, או האם פוליסת הביטוח הייתה בתוקף), ורק לאחר מכן לדון בנזק שנגרם לתובע. מכיוון שהדיון בנזק יכול להיות מסובך ויקר לצדדים, וידרוש חוות דעת של מומחים, והבאת ראיות רבות, יעילות הדיון מחייבת דיון בשני שלבים, ראשית בשאלת החבות, ולאחר מכן בשאלת הנזק. מכיוון שכך, יכול להינתן פסק דין חלקי, בשאלת החבות בלבד, ולאחר מכן יכול הדיון להימשך, ובסופו יינתן פסק דין מלא המתייחס לכל רכיבי התביעה. על פסק דין חלקי ניתן לערער כשם שמערערים על פסק דין, והמועד לעשות כן הוא מיום הינתן פסק הדין החלקי, ולא מיום מתן פסק הדין המלא.
פרסום פסקי דין בישראל
פסקי הדין של ערכאות גבוהות (בית המשפט העליון, בית הדין הארצי לעבודה וכו') מתפרסמים בקבצים מודפסים מראשית ימיהם של בתי המשפט. לפרסום זה נודעת חשיבות בשל שיטת התקדים המחייב. גם פסקי דין חשובים של ערכאות נמוכות יותר מתפרסמים, אף שאינם בגדר תקדים מחייב, משום שיש בהם ללמד על שיקול דעתו של השופט במצב שבו אין עדיין תקדים מחייב.
עם התפתחות המחשב האישי הועברו הקבצים של פסקי הדין ל-CD-ROM, המאפשר עיון מהיר ונוח מאשר הקבצים המודפסים. עם התפתחות האינטרנט נוצרו באינטרנט מאגרי מידע משפטיים, הכוללים אוסף נרחב של פסקי דין וכלי חיפוש משוכללים.
החל מסוף המאה העשרים פסקי הדין בישראל מתפרסמים גם באתר האינטרנט של הרשות השופטת.
אזכור פסק דין
לכל פסק דין ניתן זיהוי ייחודי, המאפשר להתייחס אליו בפסקי דין מאוחרים יותר, במאמרים משפטיים וכדומה. לזיהוי מבנה קבוע, המתואר בכללי האזכור האחיד בכתיבה משפטית בישראל. באזכור ארבעה חלקים: פסק הדין נקרא בדרך כלל על שם אחד הצדדים, ולכן שמות הצדדים מודגשים.
נסביר אותו לפי הדוגמה הבאה (שהיא אחד מפסקי הדין החשובים ביותר שניתנו בישראל, פסק דין שהחל את המהפכה החוקתית):
ע"א 6821/93 בנק המזרחי המאוחד בע"מ נ' מגדל כפר שיתופי, פ"ד מט(4) 221 (1995).
ראשי התיבות (בדוגמה שבפנינו ע"א) שבתחילת זיהוי פסק הדין מציינים את סוג הדיון:
לכל הליך משפטי יש מספר, באמצעותו ניתן לזהותו ולמצוא את התיק בארכיון בית המשפט, או במערכת הממוחשבת של בתי המשפט. בדוגמה שבפנינו 6821/93.
בעבר, היה נהוג הפורמט של שם הערכאה בה מדובר, מספר ההליך והשנה בה נפתח, כך למשל:
לבו של הזיהוי הוא שמות הצדדים, המופרדים זה מזה בציון "נ'", קיצור המילה "נגד". יוזם ההליך המשפטי נרשם ראשון. כאשר שני הצדדים מערערים על פסיקת הערכאה הקודמת, נכתב ראשון הצד שנרשם ראשון במזכירות בית המשפט. כללי האזכור האחיד בכתיבה משפטית קובעים כי יש לכתוב את שמות הצדדים, לרבות הציון נ' ביניהם, כשהם מודגשים. כאשר שני הצדדים מערערים על פסיקה הערכאה הקודמת, במקום "נ'" נכתב "ערעור שכנגד".
בעבר התובע במשפט פלילי נכתב "היועץ המשפטי". במספר תיקים אף נרשם שמו המלא של היועץ המשפטי לממשלה בזמן הגשת התביעה. כיום התובע נכתב "מדינת ישראל".
בדרך כלל מופיעים הצדדים בשמותיהם המלאים, אך לעיתים נשמרת אלמוניות שני הצדדים, או אחד מהם, והזיהוי ניתן באמצעות ראשי תיבות השם, או בכינויים כגון "אלמוני", "פלוני" (ראו דוגמה). אלמוניות זו ניתנת כאשר נדרשת הגנה למי שעלול להיפגע מפרסום שמות הצדדים, כגון ילדי בני הזוג במשפט גירושין.
בדוגמה שלפנינו, הצדדים הם "בנק המזרחי המאוחד בע"מ" ו-"מגדל כפר שיתופי".
ההפניה המקובלת למקומו של פסק הדין נעשית לקובץ המודפס הרשמי שבו פורסם פסק הדין. הפרסום הרשמי של פסקי הדין יוצא לאור על ידי הוצאת "נבו". בדוגמה שלפנינו המקום מצוין במילים "פ"ד מט(4) 221", שפירושו: לעיתים יעשה שימוש בקיצור 'פד"י' במקום פ"ד (ראשי תיבות של "פסקי דין ישראלים").
החל משנת 2006 מקובל להוסיף בסופה של הנוסחה הכללית לאזכור פסקי-דין את שנת מתן פסק-הדין, בסוגריים. שנה זו, לרוב, שונה מהשנה המופיעה בתחילת הנוסחה כשנה שבה נפתח ההליך.
פרננדו ורדאסקו
פרננדו ורדאסקו קרמונה (ספרדית: Fernando Verdasco Carmona; נולד ב-15 בנובמבר 1983) הוא טניסאי ספרדי שדורג בשיאו במקום השביעי בעולם.
וראדסקו, יליד מדריד, התחיל לשחק טניס בגיל ארבע והיה לו מאמן במשרה מלאה כבר בגיל שמונה. מאז 2009, ורדאסקו מתאמן בלאס וגאס אצל אנדרה אגאסי וצוותו הכולל את דארן קייהיל (המאמן לשעבר של אגאסי) וגיל רייס (מאמן הכושר של אגאסי). ורדאסקו עזר לנבחרת ספרד לזכות בשני גביעי דייוויס בכך שניצח במשחק המכריע בגמר גם ב-2008 וגם ב-2009. ההופעה הטובה ביותר שלו בטורניר גראנד סלאם הייתה באליפות אוסטרליה הפתוחה 2009 שם הפסיד בחצי הגמר לבן-ארצו ולאלוף העתידי רפאל נדאל בחמש מערכות, במה שהיה למשחק הארוך ביותר בהיסטוריה של אליפות אוסטרליה הפתוחה.
תחילת הקריירה
ורדאסקו הפך למקצוען בשנת 2001 אותה סיים במקום ה-464. 2002 הייתה שנה טובה עבורו, הוא זכה בטורניר הפיוצ'ר Spain F1 והגיע לגמר ב- Spain F3. הוא שיחק בטורניר הצלנג'ר השני שלו בקריירה בסגוייה, שם הגיע לגמר אחרי שניצח את הבלארוסי ולדימיר וולצקוב בחצי הגמר. בהמשך הגיע לחצי הגמר בשני טורנירי צלנג'ר נוספים, קייב ואקנטל וסיים את העונה בתוך הטופ 200, במקום 173.
2003
ב-2003 ורדאסקו שיחק בטורניר הראשון שלו מסדרת המאסטרס (מיאמי). הוא עלה מהמוקדמות להגרלה הראשית ואחרי שני ניצחונות על קרול קוסרה ומקס מירני הוא הפסיד לבן-ארצו קרלוס מויה בסיבוב השלישי. אחרי ההופעה הטובה הזו הייתה לו עונת חימר רעה ובהמשך הוא הפסיד גם בסיבוב הראשון של ווימבלדון לפיני ירקו ניימינן בחמש מערכות. בסינסינטי הוא הפסיד בסיבוב הראשון לאנדי רודיק בשתי מערכות ובאליפות ארצות הברית הפתוחה הוא נעצר בסיבוב השלישי על ידי טאי פרדרון סריצ'פן אחרי שניצח בסיבוב הראשון את בן-ארצו טומי רוברדו ובסיבוב השני את דווידה סנגוונטי. את השנה הוא סיים במקום ה-109 בעולם (עם מאזן של 15-8 בצאלנג'רים).
2004
ב-2004 זכה ורדאסקו בתואר ה-ATP הראשון שלו בטורניר ולנסיה, כאשר בדרך לתואר גבר בחצי הגמר על האלוף המכהן חואן קרלוס פררו ובגמר על אלברט מונטנייס, שניהם בני-ארצו. הוא גם הגיע לרבעי הגמר בהאלה ובדן-בוש על דשא ובהמשך הגיע גם עד לסיבוב השלישי בשני טורנירי מאסטרס: המבורג ומדריד. בסוף אותה שנה, הוא הגיע לרבע הגמר בסטוקהולם ואף זכה שם בזוגות (עם בן-ארצו פליסיאנו לופז) ונעצר רק בחצי הגמר בקיצביהל, בכך סיים את השנה במקום ה-36 בעולם.
2005
ב-2005 הוא הביס את אנדי רודיק פעמיים, במיאמי וברומא. המשחק ברומא זכור בזכות הסיום המוזר שלו: לרודיק הייתה נק' משחק על ההגשה של וראדסקו וורדאסקו ביצע טעות כפולה לפי קריאת הכוון כך שהשופט קבע שהמשחק הסתיים ורודיק ניצח. אלא שאז, רודיק טען שהכדור של ורדאסקו לא היה בחוץ והמשחק המשיך; ורדאסקו יצא עם היד על העליונה בסופו של דבר. הוא גם הגיע לרבע הגמר בוולנסיה, רומא וניו-הייבן, לחצי הגמר בסנט-פטרסבורג ולגמר בקיצהיבל שם הפסיד לארגנטינאי גסטון גאודיו. באותה שנה, ורדאסקו הגיע גם בפעם הראשונה לשמינית הגמר בטורניר סלאם, באליפות ארצות הברית הפתוחה שם הפסיד לירקו נימינן אחרי שהדיח את נובאק ג'וקוביץ'. דירוג סוף השנה שלו השתפר במעט ביחס לשנה הקודמת והוא סיים במקום ה-32 בעולם.
2006
ורדאסקו הגיע לשמינית הגמר בווימבלדון אחרי שניצח את האמריקאי וינסנט ספדאה והגרמני בנג'מין בקר ואף הפתיע את המדורג שלישי דוד נלבנדיאן והביס אותו בשלוש מערכות חלקות בסיבוב השלישי. בשמינית הגמר הוא הפסיד לצ'כי ראדק סטפאנק בחמש מערכות. באליפות ארצות הברית הפתוחה הוא הגיע לסיבוב השלישי אחרי ניצחונות על פבריס סנטורו וטיאגו אלבס, ושם הפסיד בסופו של דבר לאנדי רודיק בחמש מערכות (רודיק עצמו המשיך והגיע עד לגמר). בהמשך הגיע ורדאסקו לרבע הגמר בפלמרו והפסיד שם לרובן רמירז הידלגו; שבוע לאחר מכן הוא שוב פגש את הידלגו בסיבוב הראשון במץ' ושוב הפסיד לו. הוא לא ניצח עוד משחק עד סוף השנה וסיים אותה במקום ה-35.
2007
ב-2007 ורדאסקו הפסיד בסיבוב הראשון של כל שלושת טורנירי המאסטרס על חימר. באליפות צרפת הפתוחה, לאחר ניצחונות על ג'רמי היינל, דימיטרי טורסנוב ודוד פרר, הוא פגש את נובאק ג'וקוביץ' בשמינית הגמר והפסיד לו. בעונת הדשא הוא הפסיד בסיבוב הראשון של קווינס והגיע לסיבוב השלישי בווימבלדון שם הפסיד לאנדי רודיק אחרי ניצחונות על בובי ריינולדס ואנדראה ספי בסיבובים הקודמים. בטורניר המאסטרס במדריד הוא ניצח בסיבוב הראשון את אלברט מונטניאס בקלות בשתי מערכות, אך בסיבוב השני הוא פגש שוב את נובאק ג'וקוביץ' המדורג שלישי ולמרות ניצחון במערכה הראשונה, הפסיד לו בסופו של דבר בשלוש מערכות. בסנט פטרסבורג ורדאסקו הציג טניס מבריק והגיע עד לגמר בלי להשמיט אפילו מערכה אחת, כאשר בחצי הגמר הוא מנצח את מרין צ'יליץ' שהביס את ניקולאי דוידנקו המקומי בשלב מוקדם יותר של הטורניר. המסע שלו הסתיים בגמר שם הובס בשתי מערכות בידי הסקוטי אנדי מארי. בסופו של דבר, הוא סיים את השנה במקום ה-35 בעולם.
2008
בתחילת השנה הוא הגיע לסיבוב השני באליפות אוסטרליה הפתוחה והפסיד שם לינקו טיפסרביץ' ובדובאי הוא שוב הפסיד כבר בסיבוב השני, הפעם לאנדי מארי. בהמשך הוא הפסיד בסיבוב הראשון של טורניר המאסטרס במונטה-קרלו לגאל מונפיס ובסיבוב הראשון בברצלונה לניקולס לפנטי. הוא התאושש מהר מהפסדים אלו וכבר ברומא הציג יכולת משופרת בהרבה והגיע עד לסיבוב השלישי לאחר ניצחונות על קרלוס מויה וניקולס לפנטי (לו הפסיד רק שבוע קודם לכן). בסיבוב השלישי הוא הפסיד בסיום משחק מותח לג'יימס בלייק. הוא המשיך להציג את היכולת הזו גם בטורניר המאסטרס בהמבורג והביס בשתי מערכות את כל שלושת יריביו בסיבובים הראשונים: מיכאל יוז'ני, מיכאל לודרה ובן-ארצו דויד פרר. הריצה היפה שלו הסתיימה ברבע הגמר על ידי המדורג ראשון בעולם דאז רוג'ר פדרר שניצח אותו בשתי מערכות. באליפות צרפת הפתוחה, ורדאסקו הגיע עד לשמינית הגמר שם הפסיד לרפאל נדאל. בהמשך הוא הגיע לגמר בטורניר נוטינגהאם והפסיד בשמינית הגמר בווימבלדון למריו אנציץ' במותחן של חמש מערכות בו המערכה החמישית לקחה מעל 90 דקות והסתיימה בתוצאה 13-11. בסוף השנה הוא זכה באומג לאחר ניצחון על איגור אנדרייב בגמר והגיע עד לסיבוב השלישי באליפות ארצות הברית הפתוחה שם הפסיד לאותו אנדרייב.
2009
ורדאסקו התחיל את השנה בהעפלה לגמר בבריסביין שם הפסיד לראדק סטפאנק בשלוש מערכות וביחד עם מישה זברב הוא הגיע גם לגמר הזוגות שם. באליפות אוסטרליה הפתוחה, בהופעה הראשונה שלו ברבע גמר של טורניר גראנד-סלאם הוא הביס את ג'ו-ווילפריד צונגה בארבע מערכות. בחצי הגמר הוא פגש את המדורג ראשון בעולם דאז רפאל נדאל והפסיד לו 6-7 6-4 7-6 6-7 6-4 במשחק הארוך ביותר בהיסטוריה של הטורניר שנמשך 5 שעות ו-14 דקות. הריצה שלו עד לחצי הגמר העניקה לו את המקום ה-9 בעולם והעלתה אותו בפעם הראשונה לתוך הטופ 10. אחרי שהושבת לתקופה קצרה כתוצאה מפציעה, הגיע ורדאסקו עד לרבע הגמר באינדיאן וולס שם הפסיד לרוג'ר פדרר. בטורניר הבא במיאמי הוא הגיע שוב עד לשלב רבע הגמר שם הובס בקלות על ידי אנדי מארי בשתי מערכות חד-צדדיות.
ורדאסקו הצליח יפה בעונת החימר והגיע לשלב רבע הגמר בארבעה טורנירים עוקבים: במונטה-קרלו שם הפסיד לנובאק ג'וקוביץ', בברצלונה שם הפסיד בשלב זה לפרננדו גונזאלס ובשני טורנירי המאסטרס ברומא ובמדריד שם הגיע עד לרבע הגמר רק כדי להפסיד לרפאל נדאל בשתי מערכות בשתי הפעמים. באליפות צרפת הפתוחה הוא הגיע עד לשלב שמינית הגמר והפסיד שם לניקולאי דוידנקו. בעונת הדשא הוא הצליח פחות יפה כשהפסיד כבר בסיבוב הראשון בהאלה ובסיבוב השני בדן-בוש. בווימבלדון הוא הגיע עד לשמינית הגמר שם הוא הודח על ידי הקרואטי איבו קרלוביץ'.
את אותה שנה ורדאסקו הצליח לסיים בין שמונת הראשונים ובכך העפיל לראשונה בקריירה שלו לאליפות סוף השנה בלונדון. בטורניר זה הוא הפסיד בכל שלושת משחקיו בשלב הבתים מול רוג'ר פדרר, אנדי מארי וחואן מרטין דל פוטרו בשלוש מערכות ובכך סיים את דרכו בטורניר. ורדאסקו סיים את שנת 2009 בפעם הראשונה בתוך הטופ 10, במקום ה-9, עם מאזן ניצחונות/הפסדים של 52-25, הטוב ביותר שלו עד היום.
2010
בפתיחת העונה הגיע ורדאסקו עד לשלב שמינית הגמר באליפות אוסטרליה הפתוחה שם הפסיד לניקולאי דוידנקו בחמש מערכות. בטורניר הבא בסאן חוזה הוא ניצח בגמר את אנדי רודיק וזכה בתואר ה-ATP הרביעי שלו. באקפולקו הגיע לרבע הגמר והפסיד לחואן מונקו ובטורנירי המאסטרס באינדיאן וולס ומיאמי הוא הגיע לסיבוב השלישי ולרבע הגמר בהתאמה והפסיד בשתי הפעמים לתומאס ברדיך.
עונת החימר של ורדאסקו הייתה מוצלחת ביותר. הוא הגיע לגמר ראשון בקריירה בטורניר מאסטרס 1000 במונטה קרלו אחרי ניצחון מרשים על המדורג מס' 1 נובאק ג'וקוביץ' בתוצאה 2-6 2-6 אך הובס בגמר על ידי אלוף חמש השנים האחרונות רפאל נדאל בתוצאה 0-6 1-6. בברצלונה הוא זכה בתואר לאחר ניצחון על רובין סודרלינג בשלוש מערכות. ברומא הוא הגיע עד לחצי הגמר והפסיד לדויד פרר ובמדריד הוא הגיע עד לשלב שמינית הגמר שם הפסיד ליורגן מלצר. בטורניר הבא בניס הוא הגיע לגמר והובס שם על ידי רישאר גאסקה; במהלך המערכה השלישית הוא נתפס על ידי מיקרופון מקלל את הקהל ובהמשך אף נופף לקהל בלגלגניות, מה שגרם לקהל לפתוח בקריאות בוז לעברו. הוא התנצל לאחר המשחק בפני הקהל הצרפתי ובפני כולם וטען ששני אוהדים בקהל התגרו בו. באליפות צרפת הפתוחה הוא הפסיד בשלב שמינית הגמר על ידי ניקולס אלמגרו ובווימבלדון הוא הופתע כבר בסיבוב הראשון על ידי פאביו פוגניני שהדיח אותו בארבע מערכות.
בהמשך העונה הוא הפסיד ברבע הגמר בבאסטד ובסיבוב השני בוושינגטון. באליפות ארצות הברית הפתוחה הוא הפסיד לרפאל נדאל בשלב רבע הגמר בשלוש מערכות חלקות והפסד זה העלה את מאזן הניצחונות/הפסדים של נדאל עליו ל-11:0. בטורנירים הבאים הוא לא נחל הצלחה מרובה והפסיד כבר בסיבוב הראשון או השני. את השנה הוא סיים באותו מקום בו סיים את שנת 2009, המקום ה-9.
2011
בהמשך העונה הוא הגיע עד לחצי הגמר בהמבורג שם הפסיד לניקולס אלמגרו ולגמר בגשטאד שם הפסיד למרסל גרנולרס. בוושינגטון הוא הפסיד ברבע הגמר לראדק סטפאנק ובטורנירי המאסטרס במונטריאל וסינסינטי הוא לא הגיע רחוק והפסיד כבר בסיבוב השני ובשמינית הגמר בהתאמה, לינקו טיפסרביץ' ולרפאל נדאל. בטורניר הגראנד סלאם האחרון של השנה בארצות הברית הוא הפסיד בסיבוב השלישי לג'ו ווילפריד צונגה בשלוש מערכות ובבייג'ינג הוא הגיע עד לשלב רבע הגמר והפסיד בו לתומאס ברדיך. בטורניר המאסטרס בשנגחאי הוא הפסיד בסיבוב שני לחואן קרלוס פררו ובטורניר המאסטרס האחרון של העונה בפריס הוא שוב הפסיד בסיבוב השני, הפעם לברדיך. את השנה הוא סיים במקום ה-24 בעולם.
2012
את שנת 2012 פתח ורדאסקו בטורניר אוקלנד שם נעצר בחצי הגמר על ידי בן-ארצו דוד פרר. באליפות אוסטרליה הפתוחה, הוא הפסיד כבר בסיבוב הראשון לברנרד טומיק המקומי בחמש מערכות, 4-6 6-7(3) 6-4 6-2 7-5 (לאחר שכבר הוביל 2-0 במערכות). בסאו פאולו הוא הפסיד בשלב רבע הגמר לבן-ארצו אלברט ראמוס ובבואנוס איירס הוא הפסיד כבר בשלב שמינית הגמר לאיגור אנדרייב הרוסי. באקפולקלו הוא הגיע עד לגמר, שם הובס 6-1 6-2 על ידי פרר. בטורנירי המאסטרס באמריקה הוא לא זכה להצלחה מרובה והפסיד גם באינדיאן וולס וגם במיאמי כבר בסיבוב השלישי לחואן מרטין דל פוטרו הארגנטינאי ולבן-ארצו ניקולס אלמגרו, בהתאמה.
גביע דייוויס
בסוף נובמבר 2008, ורדאסקו ייצג את נבחרתו ספרד בגמר מול ארגנטינה וסיפק לה שני ניצחונות: הראשון ביחד עם שותפו לזוגות פליסיאנו לופז והשני במשחק הרביעי של ההתמודדות, במשחק היחידים שלו מול חוזה אקסוסו, ניצחון שהבטיח את הזכייה של ספרד בתואר. בסוף 2009, בגמר מול נבחרת צ'כיה, ורדאסקו שוב שיתף פעולה עם פליסיאנו לופז בזוגות וביחד הם השיגו ניצחון על ראדק סטפאנק ותומאס ברדיך, ניצחון שהשאיר את התואר אצל ספרד. ב-2011 ורדאסקו ניצח בשני משחקיו, ביחידים ובזוגות, בהתמודות מול בלגיה בסיבוב הראשון ובכך תרם לניצחון של נבחרת ספרד.
סגנון משחק וציוד
ורדאסקו הוא שחקן קו אחורי התקפי שיודע לשחק היטב על כל סוגי המשטחים ומצטיין במיוחד על משטחים קשים מהירים. ורדאקו מחשיב את הפורהאנד שלו כחבטה הטובה ביותר שלו והפרשן בראד גילברט אף קורא לה לעיתים תכופות ה- "Fearhand" שלו. הסרב שלו אופייני לזה של שחקן שמאלי, הוא משתמש בעיקר בסלייס על מנת ליצור המון ספין והוא מסוגל להגיע למהירויות של מעל 230 קמ"ש. הוא גם ידוע כשחקן שיכול להתחרות ברפאל נדאל בכמות הטופספין שהוא יכול לשים על הכדור.
על הלבוש וההנעלה שלו אחראית חברת אדידס, הספונסרית שלו, והמחבטים שלו הם תוצרת דונלופ ספורטס איתה חתם לאחרונה אחרי שבמשך רב הקריירה השתמש במחבטים של חברת Tecnifibre. כיום הוא משתמש במחבט מדגם Dunlop Biomimetic 300.
חיים פרטיים
ודאסקו החל לשחק טניס בגיל 4 והתאמן עם אביו על שני המשטחים הקשים בחצר האחורית של ביתם. הוא הפסיק את לימודיו בבית הספר בגיל 11 ועבר ללמוד באקדמיה לטניס. ההורים שלו חוזה ואולגה הם ממוצא לטיני-אמריקאי ובבעלותם מסעדה במדריד ויש לו גם שתי אחיות שצעירות ממנו, שרה ואנה. ורדאסקו הובחן כילד כסובל ממחלת ADHD אבל הוא לא קיבל טיפול כדי שלא יהיו לו בעיות עם בדיקות הסמים שנערכות לכל שחקן טניס מקצוען. בשנים האחרונות ורדאסקו עסק בזמנו הפנוי בדוגמנות ואף דיגמן תחתוני גברים עבור קלווין קליין. ורדאסקו עדיין רווק ובמשך השנים הוא יצא עם לא מעט נשים, אחת מהן היא שחקנית הטניס המפורסמת אנה איבנוביץ' הסרבית איתה הוא יצא במשך תקופה קצרה בסוף שנת 2008.
צינית (צמח)
צינית (שם מדעי: Ilex, שם אנגלי עממי - Holly) הוא סוג יחיד במשפחת הציניתיים (Aquifoliaceae), המונה כ-300 מינים. הצמח ידוע בארצות נוצריות כקישוט לחג המולד.
מאפיינים
מיני הצינית כוללים עצים, שיחים ומטפסים. חלק מהמינים ירוקי עד וחלקם משירי עלים. מיני הצינית דו ביתיים, הכוללים עצים זכריים ועצים נקביים. העלים מסורגים, שפתם משוננת וצבעם ירוק מבריק. צורת העלה מחודדת בקצה. הפרחים לבנים וקטנים עם ארבעה עלי כותרת, כשפרחים נקביים ופרחים זכריים צומחים על צמחים נפרדים. הפרחים מואבקים על ידי דבורים. הפירות הם ענבות קטנות ועגולות, לרוב בצבע אדום אך לעיתים שחור או חום. העלים מכילים חומרים רעילים במידה מועטה לבני אדם, וכך גם הפירות - אם כי לא נודעו מקרי הרעלה מגרגירי צינית. העלים משמשים בין השאר לחליטות, ובחלק מהמינים מכילים חומרים ממריצים.
תפוצה
מיני צינית נפוצים ברחבי אירופה, אפריקה, אמריקה ואוסטרליה. הצמח זוהה וסווג לראשונה על ידי קארולוס לינאוס.
תסמונת נפרוטית
כיום החלוקה לתסמונת הנפרוטית והתסמונת הנפריטית מפנה את מקומה להבנה כי לרוב אין חלוקה מדויקת בין השתיים וכי רוב החולים יציגו הסתמנויות שישלבו בין התסמינים של שתי התסמונות.
אטיולוגיה
המנגנון להיווצרות של התסמונת הזו הוא עליה בחדירות של הממברנה הבזאלית עקב פגיעה בה, והסתננות של חלבונים אל השתן. ישנם מגוון רחב של גורמים לתסמונת הנפרוטית:
מחלה עם שינויים מינימליים (Minimal Change Disease - MCD)
מחלה האופיינית בעיקר בילדים (מהווה כ-80% ממחלות הכליה בילדים) ומבחינה קלינית היא מאופיינת בתסמונת הנפרוטית עם סלקטיביות לאלבומין (כלומר, החלבון העיקרי בשתן אשר מופרש הוא אלבומין). ללא סימנים להמטוריה, אי ספיקת כליות או יתר לחץ דם- למעשה התמונה הקלינית השכיחה היא בצקת המתפתחת תוך מספר שבועות. המחלה נקראת כך משום שבמיקרוסקופ אור קשה לגלות שינויים - הגלומרולי נראים תקינים לחלוטין, אולם במיקרוסקופ אלקטרוני ניתן לזהות פודוציטים שטוחים לחלוטין במעל 90% מהגלומרולוס. הסברה היא כי מדובר במחלה הנגרמת מהפרעה בתפקוד תאי T. התאים החולים מפרישים לימפוקינים אשר מנטרלים את המטען החשמלי השלילי על פני הממברנה וגורמים לפגיעה ביכולת הסינון החשמלית שלה וכך אלבומין יכול להסתנן ולהופיע בכמויות גדולות בשתן. אצל מבוגרים, קיומה של המחלה יכול להצביע על ממאירות למשל לימפומה (הודג'קין או לא הודג'קין) או כתוצאה משימוש בתרופות מסוימות. הטיפול המקובל יהיה סטרואידים. כאשר בילדים התגובה היא טובה מאוד וחלק גדול מהילדים יעברו רמיסיה של המחלה לאחר הטיפול בעוד חלקם יעברו רמיסיה רק לאחר כמה טיפולים חוזרים. באחוז קטן מהילדים החולים אין רמיסיה מהמחלה והם מפתחים תלות בסטרואידים. במבוגרים הטיפול בסטרואידים פחות מוצלח ולפעמים דורש שימוש בתרופות ציטוטוקסיות (כגון ציקלוספורין).
טרשת פקעיתית מוקדית מקטעית (Focal Segmental Glomerulosclerosis - FSGS)
כפי שהשם מרמז, זוהי מחלה גלומרולרית, הפוגעת רק בחלק מהגלומרולים, ורק בחלק מהגלומרולוס הפגוע. המחלה יכולה להיות ראשונית אולם היא שכיחה יותר בצורתה השניונית. היא מאופיינת בפרוטאינוריה ובתסמונת הנפרוטית, כאשר לכך יכולות להתלוות פגיעה ב-GFR, המטוריה ויתר לחץ דם. מחלה זו נבדלת ממחלת ה- Minimal Change Disease בכך שרבים מחולים אלה סובלים מיתר לחץ דם והמטוריה, הפרוטאינוריה איננה סלקטיבית, החולים אינם מגיבים היטב לטיפול בסטרואידים, רבים מהחולים יכולים להגיע למצב של גלומרולונפריטיס כרונית במשך מספר שנים, וניתן לראות משקים של IgM ומרכיב המשלים C3. הסיבות למחלה מגוונות - היא יכולה להיות אידיופתית, גנטית, כתוצאה מהרעלת תרופות, במסגרת מחלת האיידס, או משנית למחלת הזאבת הכלייתית. במיקרוסקופ אור ניתן לראות כי הממברנה הבזאלית מצטברת ליצירת גוש מטריקס כאשר לעיתים נתקעים בקפילרות חלבונים ליצירת נגעים היאלינים, ובמקרים מסוימים ניתן לראות תאי קצף השקועים בסגמנט הסקלרוטי. הממברנה הבזאלית מקומטת, ולעיתים הפודוציטים מופרשים ממנה והיא נדבקת אל הקופסית ע"ש באומן. במקרים אחרים יכולה להיות היפרטרופיה והיפרפלסיה של הפודוציטים, למשל בווריאנט ספציפי של המחלה שנקרא collapsing FSGS אצל חולי איידס.
idiopathic membranous glomerulonephritis
מכונה גם "נפרופתיה ממברנוזית". זוהי מחלה גלומרולרית המהווה כיום את הגורם השכיח ביותר לתסמונת הנפרוטית אצל מבוגרים. המחלה היא לרוב על רקע אימוני אשר יכולה ללוות מחלות שונות - למשל גידולים או מחלות סיסטמיות כגון סוכרת, עגבת, הפטיטיס B, מלריה, או חשיפה לתרופות מסוימות כגון קפטופריל ופניצילין, או חשיפה לכספית ולזהב. עם זאת, אצל 85% מהחולים, הסיבה למחלה אינה ידועה ומכאן שמה. המחלה פוגעת לרוב במבוגרים (העשור החמישי). ההסתמנות היא של פרוטאינוריה קשה שלא מוגבלת לאלבומין, היפרליפידמיה, ובצקת. שתי הכליות מוגדלות וחיוורות, והפגיעה היא בשתיהן באופן דיפוזי וכללי בכל הגלומרולים. המחלה מתאפיינת בהתעבות ממברנת הבסיס כתוצאה מיצירת משקעים סאב-אפיתליאליים. במקרים מסוימים תיתכן התפתחות של סגמנטים סקלרוטיים. ניתן לראות בהיסטולוגיה מעין שערות קטנות על הממברנה הבזאלית - אלו הן התרחבויות של הממברנה הבזאלית סביב המשקעים. בשלב מאוחר יותר ניתן לראות את המשקעים בתוך הממברנה עצמה ולאחר מכן יצירה של רווחים לבנים בתוך הממברנה כתוצאה מספיגה של המשקעים. המחלה אינה נפרוטית טהורה וכוללת בתוכה גם מרכיבים של התסמונת הנפריטית ולכן ניתן לראות באימונופלואורסצנציה שקיעה מסיבית של IgG ו-c3, בעיקר בממברנה הבזאלית.
Mesangiocapillary Glomerulonephritis
קרויה גם membranoproliferative glomerulonephritis. זוהי מחלה גלומרולרית דיפוזית אשר מאופיינת בגלומרולים מוגדלים בעלי ריבוי תאים. מחלה זו שכיחה יחסית אצל ילדים ומרבית החולים בה סובלים מהתסמונת הנפרוטית וגם מהתסמונת הנפריטית. למחלה שלוש צורות שונות. type 1 שכיח מאוד, ושני הסוגים האחרים פחות. המחלה מאופיינת בחוסר קשה של מרכיבי מערכת המשלים בדם. לרוב מופיעה מחלה זו לאחר זיהום של דרכי הנשימה העליונות. מבחינה מורפולוגית, המחלה מאופיינת בהיפרצלולריות (שגשוג של תאים), ולאחר מכן היעלמות התאים וריבוי של מטריקס המאופיין בצורה נודולרית. מאפיין מורפולוגי של מחלה מתקדמת הוא הפרדה בין הלובולים של הגלומרולוס. גם מחלה זו מקיימת בצואה מרכיבים של תסמונת נפריטית וניתן לראות באימונופלואורסצנציה שקיעה של IgG ושל C3, בממברנה הבזאלית או במזנגיום, וניתן לזהות מבנה של double contour של הממברנה. המחלה מתאפיינת במשקעים גדולים מאוד שמזכירים wire loops, עם ממברנה מעובה מאוד.
Finnish Type
בשמו המלא- Finnish type of congenital nephritic syndrome- זוהי מחלה המורשת בצורה אוטוזומלית רצסיבית ושכיחה יחסית בארצות סקנדינביה (ומכאן שמה). המחלה קשורה למוטציה בגן NPHS1 הממוקם על כרומוזום 19 ומקודד לחלבון בשם נפרין. הנפרין הוא מרכיב חשוב של ה- slit diaphragm (ראה- היסטולוגיה של הכליה) וחיוני לתפקוד התקין של המסננת הגלומרולית. הפרוטאינוריה קיימת מלידה, הולכת ומתגברת, עם בצרת קשה ביותר. הממצא הפתולוגי האופייני הוא התרחבות ציסטית של הטובול הפרוקסימלי. מבחינה הסטולוגית, יש השטחה משמעותית ואיחוי של הפודוציטים.
Diffuse mesangial sclerosis
מחלה זו היא מחלה מולדת אשר נובעת מפגיעה בגן WT1 אשר משחק תפקיד חשוב בהתפתחות החיים העובריים ובהתפתחות הכליות. התמונה ההיסטולוגית מאופיינת בגלומרולי סגורים וסקלרוטיים (מכאן השם) וניתן לראות גלילים של חלבון והתרחבות של האבובית. הפגיעה יכולה להיווצר גם כתוצאה מזיהום בלידה- עגבת, הפטיטיס, קורונה או מלריה למשל.
סוכרת
הסוכרת גוררת מגוון בעיות, כגון עליה בלחץ הדם וטרשת כלי דם, שההסתמנות הכלייתית שלהם מתבטאת בעיקר כ-Memranous Nephropathy אך יכולה להתבטא גם כ-FSGS.
עמילואידוזיס
העמילואידוזיס היא הצטברות של משקעי עמילואיד באיברים המובילה לתפקוד לקוי שלהן.
זאבת
ההסתמנות הכלייתית של זאבת מאופיינת בנוכחות של אנטיגנים עצמיים הנקראים Anti-PhosphoLipid A) APLA). יש אקטיבציה של תאי B אשר מפרישים את הנוגדנים העצמיים ומביאים להופעה של קומפלקסים אימוניים. ההסתמנות הכלייתית מחולקת למחלה אקטיבית המאופיינת בשגשוג של התאים המזנגיאליים והאנדותל, נוכחות של תסנין תאים פולימורפונוקליאריים, מצבורים היאלניים שיכולים ליצור משקע ענקי בשם wire loop, וכן נמק פיברינואידי והופעת סהרונים תאיים. לעומת זאת, המחלה הכרונית מאופיינת בסקלרוזיס של הגלומרולי, הופעת סהרונים פיברוטיים, אטרופיה של האבובית ופיברוזיס של האינטרסטיציום. ארגון הבריאות העולמי חילק את המחלה על פי סיווג היסטולוגי ל-6 דרגות:
זיהומים ויראליים
כגון HBV, HCV ו-HIV היכולים לגרום ל-Mesangiocapillary glomerulonephritis.
נאופלזיות
גידולים לימפטיים יגרמו בעיקר ל-MCD בעוד גידולים מוצקים לרוב יסתמנו עם Membranous Nephropathy.
סמים
הרואין.
קישורים חיצוניים
תסמונת נפרוטית - אתר כמוני
מגפת הקורונה בג'מייקה
מגפת הקורונה, בה חלו רבים במחלת נגיף הקורונה בג'מייקה, התפשטה אל המדינה באמצע מרץ 2020.
רקע
ב-12 בינואר 2020 אישר ארגון הבריאות העולמי (WHO) כי נגיף הקורונה החדש הוא הגורם למחלת נשימה בקרב אנשים בעיר ווהאן, מחוז חוביי, סין, אשר דווח בפני ארגון הבריאות העולמי ב-31 בדצמבר 2019.
שיעור התמותה במקרה של מגפת הקורונה היה נמוך בהרבה ממגפת הסארס שהתפרצה בשנת 2003 בסין, אך ההדבקה מאדם לאדם היא גדולה ומשמעותית המשפיע בצורה מכרעת על מספר מקרי מוות באופן משמעותי.
התפשטות המגפה
ב-31 בינואר הודיעה ממשלת ג'מייקה על איסור נסיעה בין הרפובליקה העממית של סין לג'מייקה. כל האנשים שנכנסים לג'מייקה מסין יהיו נתונים להסגר מיידי למשך 14 יום לפחות, וכל מי שהורשה לנחות ומגלה סימפטומים של הנגיף יוכנס לבידוד מיידי. בהתאם למדיניות החדשה, נאסר על כניסתם של 19 אזרחים סינים שהגיעו לנמל התעופה הבינלאומי נורמן מנלי בשעות ערב באותו היום.
ב-10 במרץ הודיעה ג'מייקה על מקרה ראשון של הדבקה בנגיף הקורונה בשטחה. מדובר באישה שהגיעה למדינה מהממלכה המאוחדת ב-4 במרץ. שר הבריאות הג'מייקני אמר כי המטופלת נמצאת בבידוד מאז 9 במרץ לאחר שהראתה תסמיני נשימה. לאחר הדיווח על המקרה הראשון הודיעה ממשלת ג'מייקה על איסור טיסות מספרד, צרפת וגרמניה.
ב-12 במרץ הודיעה ראש ממשלת ג'מייקה, אנדרו הולנס על סגירת כל בתי הספר היסודיים והתיכוניים ברחבי המדינה למשך שבועיים.
ב-13 במרץ הכריז ראש הממשלה על "מצב אסון" במדינה ועל סמכויות מיוחדות לצורך הטיפול בנגיף הקורונה. הוא אמר שהמדינה מבקשת סיוע של 100 אחיות קובניות שיסייעו בגיוס אנשי רפואה שפרשו.
ב-17 במרץ פרסמה ממשלת ג'מייקה הנחיות עבודה מהבית לעובדים שאינם חיוניים בג'מייקה.
ב-18 במרץ הודיעה ג'מייקה על מקרה מוות ראשון בשטחה כתוצאה מהדבקה בנגיף הקורונה. הקורבן, הוא גבר בן 79 אשר נפטר בבית החולים האזורי של מנדוויל.
ב-19 במרץ הציבה ממשלת ג'מייקה את "קהילת התירס" ברובע הייז, קלרנדון תחת הסגר. חברי הקהילה היו בביתו של החולה שדווח כי נדבק בנגיף ב-18 במרץ.
ב-20 במרץ הודיעה ממשלת ג'מייקה כי כל נמלי הים ושדות התעופה ייסגרו לנחיתת טיסות נכנסת לתקופה של 14 יום מיום החל מ-21 במרץ. משרד הבריאות (MoHW) הודיע כי הוא יגבש תוכנית להכנסת סטודנטים לרפואה בשנה האחרונה ללימודיהם ורופאים בגמלאות "לתמיכה בפעילות קלינית ומעקב".
ב-23 במרץ הטילה ממשלת ג'מייקה צו המורה על כל אזרחי ג'מייקה ותושביה שגילם 75 ומעלה להישאר בבתיהם לתקופה של 14 יום. ההוראה נכנסה לתוקף ב-25 במרץ. ראש הממשלה אנדרו הולנס הודיע גם כי כל עובדי המגזר הציבורי מגיל 65 ומעלה חייבים לעבוד מהבית. כמו כן, הוחלט כי סגירת בתי הספר תימשך עד סוף תקופת חג הפסחא (8 באפריל), וכי כל האנשים שנכנסו למדינה החל מ-18 במרץ ייכנס להסגר של 14 יום.
ב-25 במרץ, שר האוצר והשירות הציבורי של ג'מייקה, נייג'ל קלארק הודיע בפרלמנט על הקמתה של "תוכנית נגיף הקורונה להקצאת משאבים לעובדים" בשווי של מיליארדי דולרים, שמטרתה להעניק סיוע כספי לעובדים ועסקים שנפגעו מהמגפה. התוכנית נכנס לתוקף בתאריך 9 באפריל.
ב-30 במרץ הודיעה ממשלת ג'מייקה על עוצר בכל רחבי האי שיחל ב-1 באפריל כדי להילחם במה שהיא מאמינה כ"עלייה בתנועה בסוף השבוע". העוצר, יתקיים בכל יום החל מהשעה 8 בערב עד 6 בבוקר ואמור להסתיים ב-8 באפריל.
בנוסף על כך, ראש הממשלה אנדרו הולנס הודיע גם כי המדינה צפויה לקבל עד חודש מאי 25 מכונות הנשמה נוספות ובכך ייגדל מספר מכונות ההנשמה שהמדינה מחזיקה ל-105. ראש הממשלה של ג'מייקה, אנדרו הולנס ושרת החוץ של ג'מייקה קמינה ג'ונסון-סמית'  ציינו כי מספר מכונות ההנשמה, מסכות N95, וציוד רפואי אחר ותמיכה לא רפואית מתקבלים באמצעות תרומות של שותפים בינלאומיים - כולל האיחוד האירופי, דרום קוריאה, הרפובליקה העממית של סין והסוכנות הבינלאומית לאנרגיה אטומית. השרה ג'ונסון-סמית' הוסיף כי ארצות הברית תרמה 700,000 דולר אמריקני (95 מיליון דולר JMD) שתעבור לצורך תוכנית הבלימה הלאומית של המדינה. הקצאת הכספים תופנה על ידי הוועדה החדשה לתיאום תמיכה חיצונית שהוקמה לאחרונה.
ב-5 באפריל הודיעה שרת התרבות, הספורט, הבידור והמגדר של ג'מייקה, אוליביה גרנג' כי אירוע ההתרמה הטלוויזיוני, טלטון  שמטרתו לגייס 10 מיליון דולר כדי לממן את תוכנית הממשלה הג'מייקנית נגד נגיף הקורונה, יתקיים ב-12 באפריל. בדיווחים הבאים, היא חשפה את הפרטים ואת סדרת התוכנית.
ב-7 באפריל הודיע שר הבריאות של ג'מייקה, כריסטופר טופטון כי מבין 7000 האנשים שהגיעו לג'מייקה בין התאריכים 18–24 במרץ 4500 דיווחו למשרד הבריאות מתוך 5400 שנשארו באי. באותה מסיבת עיתונאים הודיע השר טופטון על מספר שותפויות ציבוריות-פרטיות שנועדו "לנהל טיפול באנשים הסובלים ממצבים חולניים, כולל סוכרת ויתר לחץ דם כרוני, המשתמשים במערכת הבריאות הציבורית". שפירושו למעשה היא כי חולים מבוקרים יושקעו במיקור חוץ למתרגלים פרטיים ושיפנו את המשאבים בבתי החולים באי. השר תופטון הודיע על אישור הקבינט לשימוש בזירה הלאומית כבית חולים שדה והכנסה של 80 סטודנטים לרפואה מאוניברסיטת הודו המערבית לסייע בהפעלת מוקד הטלפונים של MoHW. וכן, תרומת 100,000 מסכות N95 מטעם האיגוד הרפואי של ג'מייקה. באותו יום הודיע ראש הממשלה בציוץ בטוויטר כי עוצר לילי שהחל ב-1 באפריל יורחב.
ב-8 באפריל הודיע ראש הממשלה אנדרו הולנס כי העוצר הלילי שהחל מאז 01 באפריל יורחב ויימשך עד 21 באפריל וכי צווי השהייה בבית והעבודה מהבית, אשר קיימים מאמצע מרץ, יוארך עד 21 באפריל, וכי חבישת מסכות תהפוך לחובה עבור חלק מהאנשים ומומלצת מאוד לג'מייקנים אחרים. בנוסף, ראש הממשלה הולנס הודיע כי בתי הספר בג'מייקה יישארו סגורים עד 22 באפריל, וכי הממשלה שוקלת כניסה מחודשת של אזרחים ג'מייקנים הנמצאים בחוץ לארץ.
ב-9 באפריל הודיעה תוכנית הממשלה על הקצאת משאבים לעובדים (CARE) שהוכרזה ב-25 במרץ על קבלת בקשות. בציוץ בטוויטר אמר שר האוצר והשירות הציבורי נייג'ל ל. קלארק: "בשעה 2 וחצי אחר הצהריים אחר הצהריים קיבלה התוכנית CARE 71,182 בקשות וכי נשלחו מספרי אישור למבקשים."
ב-13 באפריל, משרד החוץ והסחר החוץ של ג'מייקה (MFAFT) והמשרד לביטחון לאומי של ג'מייקה (MNS) פרסמו הצהרה כי הוא שוקל פרוטוקול אשר יאפשר כניסה מחודשת של 45 ג'מייקנים במידת האפשר, מותנים בהסגר ובידוד קיבולת, בין משתנים אחרים, בהמתנה לפתיחה מחודשת של גבולות המדינה לתנועת הנוסעים. הודעה זו הגיעה בעקבות חדשות על עובדים ג'מייקנים בספינת השייט מרלה דיסקברי 2 שנמנעו מהם כניסתם למדינה כאשר האונייה הייתה במים הטריטוריאליים של המדינה. מאוחר יותר נשללה מהספינה כניסה לפורטוגל וכעת היא מחפשת מקלט בסאות'המפטון בבריטניה. על פי ההצהרה שפורסמה: "אנו מבינים את האכזבה והחרדה של עובדי קו השייט האלה ורגשות דומים שחוו עובדים ג'מייקנים אחרים מעבר לים שמחכים לפתיחת הגבולות שלנו שוב לחזור הביתה... משערים כי ייתכן שהקברניט לקח את הכוח החלטה לא להמתין לתהליך, שלא ניתן היה לתת לו ערובה להצלחה ולא ציר זמן לנוכח המגבלות החוקיות הקיימות ביחס לגבולותינו".
בנוסף על כך, שר הבריאות של ג'מייקה, כריסטופר טופטון הודיע על הפעלה ופריסה של יחידות בדיקה סלולריות חדשות.
ב-16 באפריל הודיע שר האוצר והשירות הציבורי נייג'ל אל קלארק כי הממשלה תעבוד עם ארגון אמברלה כדי להבטיח ציות לגורמים עסקיים ביחס לבקשות לסיוע פרטני במסגרת ארגון עובדים תומכים בהעברה (SET) של רכיב המזומנים של תוכנית הקצאת משאבים לעובדים (CARE) בסך 10 מיליארד דולר. הוא הוסיף כי שיתוף הפעולה היה "להבטיח שניתן יהיה לאמת את עובדיהם לשעבר או את עובדיהם שפטרו, ועל ידי אימותם האם הם יכולים לקבל את מענק המזומנים של SET שלהם". עוד באותו היום, המבקרת הכללית, פמלה מונרו אליס ומשרדה, הודיעו כי יבדקו את בקשת הפיצוי וההוצאות הכספיות מתוכנית בלימת הנגיף להקצאת משאבים לעובדים (CARE).
ב-17 באפריל הודיע שר התיירות של ג'מייקה, אדמונד ברטלט על דחיית פרעון חובות של שישה חודשים לתשלום עבור רישיונות ושכר טרחה של גורמים בענף התיירות (והתוצאה הייתה הכנסה אבודה של 9.7 מיליון דולר לממשלה). הוא גם אישר כי כל 160,000 המועסקים באופן ישיר על ידי מגזר התיירות ייהנו מחבילת הטבה של הממשלה.
ב-20 באפריל הודיע ראש הממשלה אנדרו הולנס בתגובה לעלייה החדה במספר המקרים המאובחנים במדינת האי על קיצוץ העוצר הרחב אי. העוצר, במקור 8 בערב עד 7 בבוקר ואז תוקן ל-9 בעקב עד 5 בבוקר, לשעה 6 בערב עד 6 בבוקר לתקופה של 14 יום החל מה 22 באפריל. לאחר מכן הוארך ההסגר על סנט קתרין החל מ-21 באפריל למשך שבעה ימים נוספים.
ב-21 באפריל הורה ראש הממשלה אנדרו הולנס לסגור את כל מרכזי מיקור-החוץ לתהליכים עסקיים (BPO) באי למשך 14 יום. זו הייתה תגובה להתפרצות הנגיף במרכזי שיחות והגדלת כמות המקרים המאובחנים. הצו נכנס לתוקף ב-22 באפריל. בנוסף, הממשלה הודיעה כי חבישת מסכות בציבור כרגע היא חובה וכי הם יחזירו את הג'מייקנים שנלכדו על סיפונה של ספינת השייט מרלה דיסקברי השנייה.
כמו כן, השר לביטחון לאומי של ג'מייקה, ד"ר הוראס צ'אנג, הודיע כי 46 מגורשים שהגיעו מארצות הברית התקבלו בשדה התעופה הבינלאומי של נורמן מנלי. הם הגיעו בטיסת שכר מיוחדת והועברו למרכז הסגר ממשלתי. גירושם למדינה הוא בעקבות חתימתו של נשיא ארצות הברית, דונלד טראמפ על צו ביצוע שמטיל סנקציות על ויזות על מדינות המסרבות לקבל את גירוש אזרחיהן, אפילו בתוך מגפת הקורונה הכלל-עולמית. בעקבות דיונים עם שגרירות ארצות הברית בג'מייקה כי הסוכנות לאכיפת מכס והגירה של ארצות הברית לא תגרש אנשים החשודים כנשאים בנגיף הקורונה. עם זאת, אחד המגורשים נבדק ואובחן חיובי לנגיף הקורונה ב-27 באפריל.
בנוסף על כך, שר התעשייה, המסחר, החקלאות והדייג של ג'מייקה, אודלי שו הצהיר במהלך ראיון שנערך בבוקר, פירט השר את הצעדים שננקטו על ידי המשרד כדי למתן את האתגרים הכספיים שנאלצים לסבול חקלאי המדינה. מבין האמצעים הללו היה משלוח ומכירה של תוצרת טרייה חקלאית לפורטמור, סנט קתרין שנמצאת תחת הסגר.
ב-23 באפריל הודיעה שר התרבות, המגדר, הבידור והספורט אוליביה גראנג' על קבלת 4 מיליון דולר ג'מייקני מאיגוד האשראי השיתופי של ג'מייקה לכיוון דחיפת הממשלה לגייס כספים לרכישת ציוד מגן אישי.
ב-24 באפריל הודיע הבנק המרכזי במדינה (בנק ג'מייקה) על הפסקת תשלומי הדיבידנד במהלך שנת הכספים 2020.
נכון לסוף ינואר 2021, בג'מייקה 13,915 מקרים מאומתים (מתוכם נרפאו 11,592) וכ-322 מתים.
פאבל סרניצ'ק
פאבל סרניצ'ק (בצ'כית: Pavel Srníček; 10 במרץ 1968 - 29 בדצמבר 2015) היה כדורגלן צ'כי ששיחק בעמדת השוער.
קריירת משחק
סרניצ'ק התחיל את הקריירה הבוגרת בשערה של באניק אוסטרבה מליגת העל הצ'כוסלובקית במדיה רשם 30 הופעות בין השנים 1989–1991.
בינואר 1991 חתם בניוקאסל יונייטד מליגת המשנה של הפוטבול ליג שאותה אימן ג'ים סמית'. סמית' עזב את הקבוצה כעבור חודשיים, ותחת המאמן החדש אוסבלדו ארדילס קיבל סרניצ'ק את אפודת השוער הראשון. ב-15 המשחקים הראשונים ספג סרניצ'ק 32 שערים, שישה מתוכם במשחק אחד נגד טרנמיר רוברס, וארדילס החליט להושיבו על הספסל ולהחליפו בטומי רייט. יכולתה הדלה של ניוקאסל הובילה לחילופי מאמנים פעם נוספת, והפעם מונה קווין קיגן שהשאיר את הקבוצה בליגה במחזורי הסיום של העונה. את עונת פתחה ניוקאסל היטב עם 11 ניצחונות רצופים, ולאחר המחזור ה-14 שב סרניצ'ק אל בין הקורות. את העונה סיימה ניוקאסל ראשונה והעפילה לפרמייר ליג. בפרמייר ליג, נאלץ סרניצ'ק להיאבק על מקומו בהרכב מול מספר שוערים לאורך שנותיו בניוקאסל אך התמיד ובמהלך שנות התשעים שבר שיא כשהיה לשחקן הזר המשחק הכי הרבה שנים בניוקאסל. בעונת הגיע עם ניוקאסל לרבע גמר גביע אופ"א אך זו הודחה על ידי מונקו.
ב-1998 שב לבאניק אוסטרבה ושיחק במדיה שישה משחקים בליגה הצ'כית, ולאחר מספר ימי מבחן בשפילד ונסדיי הצטרף למועדון האנגלי ואת הופעת בכורה ערך נגד קבוצתו לשעבר ניוקאסל במשחק שהסתיים בתיקו 1-1. בשנת 2000, לאחר ששפילד נשרה לליגה הראשונה, עזב סרניצ'ק את הקבוצה ובקיץ חתם בברשה מהסרייה א'.
באחד ממשחקי הקבוצה נגד רג'ינה פגע בסרניצ'ק אביזר פירוטכני שהושלך מהיציע והמשחק הופסק. חפצים נוספים שהושלכו לכר הדשא אילצו את השופט פיירלואיג'י קולינה לסיים את המשחק לפני המועד החוקי. בשנותיו בברשה, סיימה הקבוצה פעם אחת בסמוך לקו האדום ופעמיים במרכז הטבלה במקום המוליך לגביע האינטרטוטו.
בראשית עונת הצטרף סרניצ'ק לעולה החדשה לפרמיירליג פורטסמות' בהעברה חופשית וכשוער משנה, ערך את הבכורה במדי הקבוצה רק בדצמבר 2003. בפברואר 2004 הושאל לחודש לוסטהאם יונייטד מליגת המשנה כדי להחליף את שוערה המורחק, ובהמשך עבר אליה בהעברה חופשית וחתם בה עד תום העונה. כששוערה הראשון של הקבוצה שב מההרחקה, מיעט סרניצ'ק לשחק ועזב את וסטהאם בתום העונה.
את קיץ 2004 העביר סרניצ'ק באימונים ובמבחנים בקבוצות שונות ולבסוף חתם בביירה מאר מהליגה הראשונה בפורטוגל. ביירה מאר סיימה את עונת במקום האחרון ונשרה לליגת המשנה, ובעונה הבאה סרניצ'ק העפיל עמה בחזרה לליגה הראשונה.
בספטמבר 2006 חזר לניוקאסל וחתם על חוזה עד סוף השנה כגיבוי לשוער שיי גיבן, ולאחר שזה נפצע באחד המשחקים, זכה סרניצ'ק לתשואות רמות מהקהל כשעלה מהספסל במקומו של גיבן. חוזהו של סרניצ'ק הוארך עד סוף העונה ובתומו שוחרר מהקבוצה.